MS «Nordkapp»

**[[Skipstyper#Norske forkortelser|MS]] «Nordkapp»** (IMO: 9107772) er et norsk-registrert hurtigruteskip som er eid og opereres av Hurtigruten Coastal AS (Hurtigruten Norge) og som betjener kystruten Bergen–Kirkenes. Skipet var byggnummer 265 ved Kværner-Kleven Ulsteinvik AS i Ulsteinvik i Møre og Romsdal, og ble opprinnelig levert for Ofotens og Vesteraalens Dampskibsselskab (OVDS) den 1. mars 1996. MS «Nordkapp» er søsterskip til «Nordnorge» i         90-klassen, og er det femte skipet av den nye generasjonen hurtigruteskip. Hun har seilt i fast rotasjon i Hurtigruten siden 2. april 1996, kun avbrutt av ekspedisjonscruise-oppdrag og verkstedopphold.

## Historie

27. mai 1994 besluttet Ofotens og Vesteraalens Dampskibsselskab å kontrahere et nytt skip. Oppdraget gikk til Kværner-Kleven Ulsteinvik AS i Ulsteinvik, og noen uker senere kontraherte rederiet også et søsterskip («Nordnorge»). Kjølstrekkingen fant sted 24. november 1994, og skroget ble sjøsatt 18. august 1995. 19. januar 1996 ble prøveturen gjennomført, og 1. mars samme år var skipet ferdig. 23. mars 1996 ble skipet døpt av Dronning Sonja i en dobbel dåpsseremoni med «Polarlys», som var bygd ved naboverftet Ulstein Verft. Etter overleveringen la «Nordkapp» ut på påske-cruise til Shetland.

Den 2. april 1996 ble skipet satt inn i hurtigrutetrafikk på nordgående fra Bergen, og erstattet «Nordnorge» fra 1964. 18. februar 1997 gikk hun til Trondheim for å fungere som hotellskip under VM på ski. Klokken 19:40 den 29. november 2001 fikk skipet total motorstopp på begge hovedmotorene utenfor Henningsvær i Lofoten. I det dårlige været ble begge ankerne satt ut for å forhindre at skipet skulle drive på grunn. Evakuering ble forberedt, men etter 2 timer greide maskinistene å starte motorene slik at skipet kunne returnere til Bodø.

I mars 2006 fusjonerte Ofotens og Vesteraalens Dampskibsselskab (OVDS) med Troms Fylkes Dampskibsselskap (TFDS) og dannet Hurtigruten Group, som senere skiftet navn til Hurtigruten ASA. Alle skipene fikk ny skorsteinsdekor, men beholdt navnene og hjemmehavnene. Den 30. januar 2007 grunnstøtte «Nordkapp» ved Deceptionøya i øygruppen Sør-Shetlandsøyene i Antarktis. Ytre skrog ble skadet og sprang lekk, men på grunn av dårlig vær ble ikke de 294 passasjeren evakuert før 24 timer senere. De ble tatt om bord i søsterskipet «Nordnorge» som var i farvannet, og brakt til land i det sørlige Argentina.

## Skipet

MS «Nordkapp»s tonnasje er 11&nbsp;386 bruttoregistertonn, 4&nbsp;210 nettoregistertonn, og lasteevnen er på 850 dødvekttonn. Masthøyde er 30,6 m. Lasting og lossing foregår med gaffeltruck gjennom en lasteport på babord side.

Hovedmotorene er to sekssylindrede Krupp MaK DM 6 M552 C firetakts dieselmotorer. Oppgitt ytelse er 6&nbsp;120 hestekrefter hver. Elektrisk kraft blir produsert av to akselgeneratorer og to Ulstein Bergen KRG-8 diesel hjelpemotorer. Fremdriftssystemet er gearet slik at det kan kjøres i 5 forskjellige driftsmoduser med både diesel-elektrisk og konvensjonell mekanisk kraftoverføring. Dette gjør at én hovedmotor kan drive begge skrupropellene samtidig. Skrupropellene har Ka-Me-Wa vribare blad. I tillegg har «Nordkapp» fire Brunvoll sidepropeller; to 1&nbsp;075 hestekrefters sidepropeller i baugen, og to 601 hestekrefters sidepropeller akter. I likhet med de andre skipene fra den nye generasjonen har «Nordkapp» aktive stabilisatorer.

MS «Nordkapp» har 7 dekk og 481 køyeplasser fordelt på 226 lugarer. Skipet er sertifisert for 691 passasjerer i kystfart, og 491 i internasjonal fart. Spisesalen ligger akterut på dekk 4, og har plass til 240 gjester. I panoramasalongen forut på dekk 7 er det plass til 156 passasjerer. I tillegg har skipet bar, bibliotek, kafeteria og 2 konferanserom.

MS «Nordkapp» er klasset i de internasjonale klassifikasjonsselskapet DNV, og er registrert i Norsk Ordinært Skipsregister (NOR), som er en underavdeling i Sjøfartsdirektoratet.
 
## Galleri


Fil:MS Nordkapp Bar.jpg|Bar om bord
Fil:MS Nordkapp in Svolvaer.jpg|MS «Nordkapp» i Svolvær
Fil:MS Nordkapp - akterspeilet.jpg|MS «Nordkapp»s akterskip.


## Se også
* Liste over hurtigruteskip
* MS «Polarlys» (søsterskip)
* MS «Nordnorge» (søsterskip)

## Litteratur
* Dag Bakka jr. – *Hurtigruten, sjøveien mot nord* (side 204). Seagull Publishing 2003 – ISBN 82-91258-17-1

## Eksterne lenker
* 
* 
* Hurtigruten ASA – MS Nordkapp Besøkt 2. oktober 2008
* Hurtigruten-Web.com - Bilder av MS Nordkapp 
* DNV Vessel Info - MS Nordkapp - Machinery summary Besøkt 12. desember 2008
* Hurtigrutene.info – Omfattende side om hurtigrutene Besøkt 12. desember 2008
* Tyskspråklig side om hurtigrutene Besøkt 12. desember 2008
* Mike Bents hurtigrutesider – MS Nordkapp Besøkt 12. desember 2008